Høringsparter:

Statens Serum Institut

Danske Regioner, herunder de dermato-venerologiske afdelinger på landets sygehuse

Sundhed.dk

KL, Frederiksberg Kommune, Københavns Kommune

De videnskabelige selskaber for: Almen medicin, dermato-venerologi, folkesundhed,

gastrokirurgi, gynækologi-obstetrik, infektionsmedicin, mikrobiologi, pædiatri og urologi

AIDS-Fondet

Sex & Samfund

**Høring af Sundhedsstyrelsens udkast til ny publikation: ”Anbefalinger om forebyggelse, diagnose og behandling af seksuelt overførbare infektioner 2015”**

Kære høringspart

Siden udgivelsen af Sundhedsstyrelsens ”Vejledning for diagnose og behandling af seksuelt overførbare sygdomme i 1999 er der sket en væsentlig udvikling inden for udbredelse, diagnostik og behandling af seksuelt overførbare infektioner (fremover kaldet SOI), ligesom regelsættet omkring bekæmpelsen samt forebyggelses- og informationsindsatsen er ændret. Sundhedsstyrelsen har derfor fundet det hensigtsmæssigt at foretage en opdatering og udvidelse af den gamle vejledning (nu kaldet anbefalinger), som her vedlægges i en høringsversion.

De nye anbefalinger er udarbejdet af Sundhedsstyrelsen i samarbejde med en ekstern lægekonsulent bistået af en arbejdsgruppe bestående af en bred kreds af klinikere, mikrobiologer og epidemiologer, der beskæftiger sig med venerea. (Der henvises til vedlagte, bilag 3).

Målgruppen for anbefalingerne er alment praktiserende læger og praktiserende speciallæger. Herudover er det Sundhedsstyrelsens forhåbning, at også sygehuslæger, regionernes klinisk mikrobiologiske afdelinger, Statens Serum Institut samt personer tilknyttet den kommunale forebyggelsesindsats og undervisningsinstitutioner vil bruge anbefalingerne.

Vejledningen vil ikke udkomme i papirformat men ligge på nettet under overskriften sexsygdomme på Sundhedsstyrelsens hjemmeside [www.sst.dk](http://www.sst.dk/) under forebyggelse/smitsomme sygdomme. Det er hensigten at skabe et levende, brugervenligt, netbaseret oversigts- og opslagsværk, hvor der kan linkes til mere specifik og opdateret viden.

I bedes venligst tage stilling til følgende spørgsmål:

Er der steder, I er uenige i den faglige anbefaling? Begrund i så fald hvorfor. Er der steder, hvor teksten er uklar?

Er der steder hvor fx en behandling eller en laboratorieanalyse kunne beskrives på en bedre eller mere varieret måde, så anfør dette og gerne mulighed for forbedring.

Er der ting, I savner i teksten, fx ekstra anvisninger som nogen vil efterspørge i deres daglige arbejde? Andre gode forslag om noget, der ikke er tænkt på, er velkomne.

Der er ikke egentlige formkrav til kommenteringen, men det vil lette arbejdet, hvis man starter med generelle kommentarer til anbefalingerne og derefter går over til de specifikke kommentarer, som præcist knyttes til kapitel, overskrift, evt. titel på underoverskrift samt side- og linjenummer.

Anbefalingerne opsummerer status quo på området og omtaler derfor ikke ændringer, der måtte være på trapperne. Når administrative og behandlingsmæssige ændringer kommer på plads, vil anbefalingerne løbende blive opdateret i overensstemmelse hermed.

Jeg vil gerne bede om jeres eventuelle kommentarer senest den 19. juli 2015.

På forhånd mange tak

Med venlig hilsen/*Kind regards*

**Jan Fouchard**

Afdelingslæge*/Medical Officer MD, PhD*

T (dir.) +45 72 22 75 98

e-mail: jaf@sst.dk

Sundhedsstyrelsen

Forebyggelse og Borgernære Sundhedstilbud

*Danish Health and Medicines Authority*

*Disease prevention and local health services*

T +45 72 22 74 00

sst@sst.dk

Axel Heides Gade 1

2300 København S

Denmark